CELEX: 62013TN0211
Language: sk
Date: 2013-04-15 00:00:00
Title: Vec T-211/13: Žaloba podaná 15. apríla 2013 — Eni/Komisia

1.6.2013   
            
            
               SK
            
            
               Úradný vestník Európskej únie
            
            
               C 156/53
            
         Žaloba podaná 15. apríla 2013 — Eni/Komisia
   (Vec T-211/13)
   2013/C 156/99
   Jazyk konania: taliančina
   
      Účastníci konania
   
   
      Žalobca: Eni SpA (Rím, Taliansko) (v zastúpení: G. M. Roberti a I. Perego, advokáti)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               vyhlásil žalobu za prípustnú,
            
         
               —
            
            
               zrušil napadnuté akty,
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Predmetná žaloba smeruje proti rozhodnutiu Komisie začať sankčné konanie z 26. februára 2013 [C(2013) 1200 final] a proti oznámeniu o výhradách z 26. februára 2013 [C(2013) 1199 final], ktoré sa týka konania podľa článku 101 Zmluvy o fungovaní Európskej únie a článku 53 Dohody o EHP, prijatých vo veci AT. 40032-BR/ESBR.
   Na podporu svojej žaloby žalobca poukazuje na nedostatok právomoci Komisie, keďže nemohla začať sankčné konanie s cieľom zmeniť rozhodnutie prijaté vo veci BR-ESBR v roku 2006 a prijať v rovnakom čase nové rozhodnutie o sankcii ukladajúce opäť zvýšenie z dôvodu recidívy.
   Eni tvrdí, že Všeobecný súd vo svojom rozsudku z 13. júla 2011 vydanom vo veci T-39/07 okrem skutočnosti, že čiastočne zrušil rozhodnutie BR-ESBR z roku 2006, poukazujúc na nesprávne posúdenie priťažujúcej okolnosti recidívy zo strany Komisie, vykonal svoju neobmedzenú právomoc v zmysle článku 261 ZFEÚ a článku 31 nariadenia č. 1/2003 opätovným posúdením výšky pokuty a nahradením zistení Komisie svojimi vlastnými zisteniami. Napadnuté akty sú nielenže v rozpore s týmito ustanoveniami, ale porušujú tiež článok 266 ZFEÚ, zásadu rozdelenia právomoci a inštitucionálnu rovnováhu podľa článku 13 ZFEÚ, ako aj základné zásady práva na spravodlivý proces priznaného článkom 6 EDĽP a článkom 47 Charty základných práv Európskej únie a pravidlo ne bis in idem podľa článku 7 EDĽP.
   Eni okrem toho spochybňuje, že, v rozpore s tým, čo tvrdí Komisia, Všeobecný súd nezistil, že došlo k procesnej chybe v uplatnení recidívy zo stany Komisie v rozhodnutí BR-ESBR z roku 2006; konanie Komisie je preto založené na úplne nesprávnom zákonnom a skutkovom predpoklade a aj z tohto pohľadu je v rozpore s článkom 7 EDĽP.